മരണത്തിന് മുന്പുള്ള അവസാന നിമിഷങ്ങള് പങ്കുവച്ച് യുവഗായിക, മരീലിയ മെന്തോന്സ വിമാനാപകടത്തില് മരിച്ചു ബ്രസീലിയന് യുവഗായികയും ലാറ്റിന് ഗ്രാമി ജേതാവുമായ മരീലിയ മെന്തോന്സ വിമാനാപകടത്തില് മരിച്ചു. വെള്ളിയാഴ്ചയാണ് മരീലിയ യാത്രചെയ്ത വിമാനം അപകടത്തില്പ്പെടുന്നത്. ഒപ്പമുണ്ടായിരുന്ന മരീലിയയുടെ പ്രോഗ്രാം പ്രൊഡ്യൂസര് കൂടിയായ അമ്മാവനും രണ്ട് പൈലറ്റുമാരും അപകടത്തില് മരിച്ചതായാണ് പ്രാഥമിക വിവരം. ബ്രസീലിയന് നഗരമായ കാരതിങ്കയില് വെള്ളിയാഴ്ച നടക്കാനിരുന്ന സംഗീത പരിപാടിക്കായുള്ള യാത്രയ്ക്കിടെയാണ് അപകടം. ബ്രസീലിന്റെ തനത് സംഗീത രൂപമായ മ്യൂസിക സെര്തനേഷോയുടെ ആധുനികകാല പ്രചാരക കൂടിയായിരുന്നു മരീലിയ. അപകട കാരണത്തെക്കുറിച്ച് അധികൃതര് അന്വേഷണം ആരംഭിച്ചു. പ്രദേശത്ത് സ്ഥാപിച്ചിരിക്കുന്ന പവര് ആന്റിനയുമായി വിമാനം കൂട്ടിയിടിച്ചിട്ടുണ്ടാകാമെന്ന് കരുതുന്നതായി പ്രാദേശിക പൊലീസ് മേധാവി ഇവാന് ലോപസ് അറിയിച്ചു. വെള്ളച്ചാട്ടത്തിന് സമീപമുള്ള പാറക്കെട്ടുകളില് വിമാനത്തിന്റെ തകര്ന്നുവീണ ഭാഗങ്ങള് കണ്ടെത്തി. 2019ല് ലാറ്റിന് ഗ്രാമി സ്വന്തമാക്കിയ മരീലിയയ്ക്ക് ബ്രസീലിലും മറ്റ് രാജ്യങ്ങളിലും നിരവധി ആരാധകരാണുള്ളത്. യുട്യൂബില് രണ്ട് കോടി ഫോളേവേഴ്സും സ്പോട്ടിഫൈയില് എണ്പത് ലക്ഷം ശ്രോതാക്കളും മരീലിയയ്ക്കുണ്ട്. മരീലിയയുടെ ഗാനങ്ങളെല്ലാം വമ്ബന് ഹിറ്റുകളാണ്. കാരതിങ്കയിലേയ്ക്കുള്ള യാത്രയ്ക്കിടെ അപകടത്തിന് മണിക്കൂറുകള്ക്ക് മുമ്ബ് വിമാനത്തില് നിന്നുള്ള വീഡിയോ മരീലിയ ഇന്സ്റ്റഗ്രാമില് പങ്കുവച്ചിരുന്നു.